
1.
Základné údaje

1.1 Číslo podľa štátneho zoznamu, ak je pridelené

Národná prírodná rezervácia Dreveník je evidovaná v štátnom zozname osobitne chránených častí prírody a krajiny pod číslom 523.

1.2 Príslušnosť k európskej sústave chránených území a územiam medzinárodného významu

Územie je súčasťou európskej sústavy chránených území Natura 2000. Výnosom Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“), bolo zaradené ako súčasť navrhovaného územia európskeho významu pod označením SKUEV0105 Spišskopodhradské travertíny (pôvodný názov – Travertíny pri Spišskom Podhradí). Rozhodnutím Komisie 2008/218/ES z 25. januára 2008 bol podľa smernice Rady 92/43/EHS z 21. mája 1992tc "z 21. mája 1992" o ochrane biotopov, voľne žijúcich živočíchov tc "o ochrane biotopov, voľne žijúcich živočíchov "a rastlín (ďalej len „smernica o biotopoch“) prijatý zoznam lokalít európskeho významu v alpskom biogeografickom regióne, ktorého súčasťou je aj predmetné územie. Nakoľko predmetné územie európskeho významu pozostáva z 9 samostatných polygónov, bude každý z nich vyhlasovaný a riešený ako samostatné chránené územie.

Územie nie je prekryté so žiadnym existujúcim chráneným vtáčím územím. Územie je v ochrannom pásme lokality svetového dedičstva UNESCO Levoča, Spišský hrad a pamiatky okolia.
1.3 Kategória a názov územia

Kategória: národná prírodná rezervácia (NPR)
Názov územia: Dreveník

Názov bol štandardizovaný rozhodnutím Úradu geodézie, kartografie a katastra Slovenskej republiky č. P-189/1984 zo 4.7.1984.
1.4 Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu

Rezervácia bola uvedená vo výnose Ministerstva školstva a národnej osvety Československej republiky z roku 1933. Na väčšej časti travertínovej kopy bola vyhlásená štátna prírodná rezervácia úpravou Ministerstva kultúry Slovenskej socialistickej republiky č. 2964/1982-32 z 30.4.1982 na výmere 66,9 ha. Celé územie travertínovej kopy bolo vyhlásené za chránené vyhláškou Ministerstva životného prostredia Slovenskej republiky č. 83/1993 Z. z. z 23. marca 1993. Výnosom Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) bol v území stanovený 5. a 4. stupeň ochrany.
1.5 Celková výmera chráneného územia a jeho ochranného pásma

Celková výmera národnej prírodnej rezervácie je 101,8186 hektára. Ochranné pásmo národnej prírodnej rezervácie sa nevymedzuje. Je ním v zmysle § 17 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) územie do vzdialenosti 100 m smerom von od hranice NPR a platí v ňom tretí stupeň ochrany.
1.6 Súčasný stav predmetu ochrany

1.6.1 Prírodné pomery

Národná prírodná rezervácia Dreveník sa nachádza v Prešovskom kraji, v okrese Levoča a v Košickom kraji, v okrese Spišská Nová Ves.

Chránené územie sa nachádza v geomorfologickom celku Hornádska kotlina a jej podcelku Medvedie chrbty, v nadmorskej výške 452 – 609,3 m n. m.. Z hľadiska základných morfoštruktúr leží územie na vrásovoblokovej fatransko-tatranskej morfoštruktúre, v negatívnej morfoštruktúre (priekopové prepadliny a morfologické depresie kotlín). Z hľadiska typu erózno-denudačného tvorí reliéf tohto územia reliéf kotlinových pahorkatín. Z hľadiska morfologicko-morfometrických typov leží územie v mierne členitej pahorkatine.

Geologický podklad tvoria kvartérne travertíny na paleogéne vnútorných Karpát, tvorenom pieskovcami, vápnitými ílovcami – flyši (hutianske a zuberské súvrstvie). Travertínová kopa Dreveník predstavuje vekovo najstarší travertínový útvar v systéme spišskopodhradských travertínov. Jeho vek sa datuje do obdobia pliocénu (Ložek, Prošek 1957).

Kopa má na pôdoryse tvar trojuholníka so základňou na južnom okraji, orientovanou v smere východ – západ. Jej rozloha je viac než 100 ha, nadmorská výška 609 m n. m. a prevýšenie voči okolitému terénu až 130 m.

Travertín, ktorým je budovaný Dreveník, sa delí z vývojového hľadiska na tri fácie (Hudáček, Dojčáková, Valko 1976). Podstatná časť je budovaná tzv. fáciou pevných travertínov, ktorá je reprezentovaná celistvým, rovnomerne pórovitým travertínom jemných odtieňov svetlých farieb – bielej, sivej, žltej a hnedej. Tvorí kaskádovité alebo šikmo vrstvené lavice mocnosti 2 – 3 m. Západný okraj Dreveníka je budovaný celistvým eolitickým travertínom tzv. kráterovou fáciou a ojedinelými blokmi nepravidelne rastených travertínov so žilami redepovaného materiálu z podložných hornín, ktorý je spevnený vápnitým tmelom.

Tretia fácia tenkolavičkovitých brekciovitých travertínov s prechodmi do penovca a sypkých sintrov sa vyskytuje v tenkých okrajových častiach Dreveníka, kde je prekrytá suťou úlomkov, balvanov a blokov pevných travertínov.

Pôvodne kompaktný masív sa sieťou trhlín, rozsadlín a puklín, ktoré križujú celý povrch masívu, rozpadol. Najviac puklín vzniká v smere hlavných tektonických línii v podloží. Z toho vyplýva, že bloky sa oddeľovali a oddeľujú na východnom, západnom a južnom okraji Dreveníka a teda trojuholníkový tvar pôdorysu kopy nie je náhodný, ale podmienený hlavnými tektonickými líniami podložia.

Rozpadom vzniknuté bloky sa na východnom okraji odtrhli od materského masívu a po plastickom podloží sa zosunuli po svahu, čím vzniklo malebné skalné mesto, nazývané Kamenný raj. V západnej časti územia vzniklo bizarné, z prírodovedného hľadiska najhodnotnejšie strmé Peklo.

Na viacerých miestach sa vytvorili jaskyne a priepasti, miestami sú 20 – 43 m hlboké, kolmé, stupňovité.

Z ďalších morfologických útvarov je potrebné spomenúť lokálny výskyt škrapov, škrapových polí a niekoľkých krasových jám. Veľmi významné sú mikroformy zvetrávania povrchu travertínov, ktoré svojou rozmanitosťou spestrujú povrch jednotlivých skalných útvarov.

Územie sa nachádza v mierne teplej oblasti a jej mierne teplom, mierne vlhkom dolinovom/kotlinovom okrsku so studenou zimou, charakterizovanom priemerným počtom letných dní (s denným maximom teploty vzduchu ≥ 25 °C) za rok menej ako 50, s teplotami v januári do -5 °C a v júli nad 16 °C.

Územie sa nachádza v oblasti s výskytom kambizemí modálnych a kultizemných nasýtených, sprievodných kambizemí pseudoglejových, zo zvetralín pieskovcovo-ílovcových hornín (flyš). Samotná travertínová kopa je pokrytá pôdami typu terra rosa. Pôdy sú hlinité až ílovito-hlinité, neskeletnaté až slabo kamenité (0 – 20 %), s vlhkým vlhkostným režimom.
Územie leží v povodí Hornádu, odvodňované je potokom Margecianka, ktorá je prítokom potoka Branisko a potokom Branisko, ktorý je prítokom Hornádu.

Flóra

Podľa fytogeografického členenia Slovenska patrí územie do oblasti západokarpatskej flóry (Carpaticum occidentale), v ktorej leží v obvode flóry vnútrokarpatských kotlín (Intercarpaticum) a jeho fytogeografickom okrese Podtatranské kotliny, podokres Spišské kotliny. Z hľadiska fytogeograficko-vegetačného členenia patrí územie do ihličnatej zóny, okresu Hornádska kotlina.

Potenciálne by vegetáciu prevažnej časti územia tvorili karpatské dubovo-hrabové lesy, lokálne v najextrémnejších polohách aj subxerotermofilné dubové lesy. Súčasnú vegetáciu tvoria biotopy európskeho významu Pi5 Pionierske porasty na plytkých karbonátových a bázických substrátoch zväzu Alysso-Sedion albi (6110*), Kr2 Porasty borievky obyčajnej (5130), Tr1 Suchomilné travinno-bylinné a krovinové porasty na vápnitom substráte (6210), Tr5 Suché a dealpínske travinno-bylinné porasty (6190), Lk1 Nížinné a podhorské kosné lúky (6510), Sk1 Karbonátové skalné steny a svahy so štrbinovou vegetáciou (8210), Sk8 Nesprístupnené jaskynné útvary (8310), Ls2.3.1 Dubovo-hrabové lesy lipové (9170), Ls3.1 Teplomilné submediteránne dubové lesy (91H0*), Ls4 Lipovo-javorové sutinové lesy (9180*) a biotop národného významu Sk7 Sekundárne sutinové a skalné biotopy. Z ďalších biotopov sa tu vyskytujú aj Kr7 Trnkové a lieskové kroviny, X4 Teplomilná ruderálna vegetácia mimo sídel a X9 Porasty nepôvodných drevín, ktoré predstavujú časti lesných porastov, umelo založené v šesťdesiatych rokoch minulého storočia.
Vegetácia územia prešla zložitým vývojom, takže v súčasnosti tu nachádzame elementy flóry mediteránnej a submediteránnej, ponticko-panónske druhy, druhy kontinentálnych stredoeurópskych trávovitých spoločenstiev, prealpínske a dealpínske druhy ako aj lesné horské druhy.

Viaceré druhy sú významné z fytogeografického hľadiska, dosahujú tu hranicu svojho rozšírenia. Severnú hranicu rozšírenia dosiahli druhy klokoč peristý (Staphyllea pinnata), višňa mahalebková (Cerasus mahaleb), silenka zelenokvetá (Silene viridiflora).
Z európsky významných druhov rastlín sa tu vyskytuje včelník rakúsky (Dracocephalum austriacum), kosatec bezlistý panónsky (Iris aphylla ssp. hungarica), poniklec slovenský (Pulsatilla slavica), poniklec prostredný (Pulsatilla subslavica), z druhov národného významu tarica horská Brymova (Alyssum montanum ssp. brymii), ostrica labkatá (Carex pediformis), kavyľ pôvabný (Stipa pulcherrima), popolavec oranžový (Tephroseris aurantiaca), prilbica jedhojová (Aconitum anthora), prilbovka biela (Cephalanthera damasonium), kruštík tmavočervený (Epipactis atrorubens), päťprstnica obyčajná (Gymnadenia conopsea), ľalia cibuľkonosná (Lilium bulbiferum), hadomor purpurový (Scorzonera purpurea), mliečnik hranatý (Tithymalus angulatus). Z ďalších vzácnych, významných a ohrozených druhov sú to kozinec dánsky (Astragalus danicus), astra alpínska (Aster alpinus), astra spišská (Aster amelloides), čerešňa krovitá (Cerasus fruticosa), kavyľ Ivanov (Stipa joannis), veternica lesná (Anemone sylvestris), orlíček obyčajný (Aquilegia vulgaris), plamienok rovný (Clematis recta), konvalinka voňavá (Convallaria majalis), kruštík širokolistý (Epipactis helleborine), snežienka jarná (Galanthus nivalis), kručinka farbiarska poľná (Genista tinctoria ssp. campestris), horec krížatý (Gentiana cruciata), horček horký pravý (Gentianella amarella ssp. amarella), horček žltkastý karpatský (Gentiana lutescens ssp. carpatica), pahorec brvitý (Gentianopsis ciliata), margaréta panónska (Leucanthemum margaritae), ľalia zlatohlavá (Lilium martagon), ľan žltý (Linum flavum), ľan rakúsky (Linum austriacum), chlpánik vrcholíkatý (Pilosella cymosa), iskerník veľhorský (Ranunculus breyninus), devätorníkovec skalný (Rhodax rupifragus), lomikameň vystupujúci (Saxifraga adscendens), silenka pavidlicovitá (Silene dichotoma), silenka donská Sillingerova (Silene donetzica ssp. sillingerii), jarabina mukyňová (Sorbus aria), tavoľník prostredný (Spiraea media), svíb južný (Swida australis), fialka skalná (Viola rupestris), nezábudka úzkolistá (Myosotis stenophylla), silenka uškatá (Silene otites), mliečnik prútnatý (Tithymalus tommasinianus). Druhy chochlačka žltobiela (Corydalis capnoides), vstavač obyčajný (Orchis morio), silenka zelenokvetá (Silene viridiflora) sú z územia uvádzané, no dlhodobo nezvestné. Z regionálne významných druhov sa vyskytuje chochlačka dutá (Corydalis cava) (2 známe výskyty v regióne), cesnak hadí (Allium victorialis), zvonček karpatský (Campanula carpatica), čerešňa mahalebková (Cerasus mahaleb) (2 známe výskyty), klokoč perovitý (Staphyllea pinnata) (2 známe výskyty), hadomor rakúsky (Scorzonera austriaca), jastrabník huňatý (Hieracium villosum), krivec pomoranský (Gagea transversalis), kručinka farbiarska maďarská (Genista tinctoria ssp. hungarica).

Územie je súčasťou rozsiahleho koridoru bioty na rozhraní Hornádskej kotliny a Levočských vrchov, ktorým recentne prenikajú do vnútra Karpát panónske prvky.

Fauna

Územie spadá do priestoru zoogeografickej provincie Karpaty, oblasti Západné Karpaty a ich vonkajšieho obvodu. Z hľadiska živočíšnych regiónov je zoogeografické členenie územia do vonkajšieho obvodu oblasti Západných Karpát a jeho podtatranského okrsku. Zoogeografické členenie sa delí na dva biocykly. V terestrickom biocykle patrí chránené územie do podkarpatského úseku provincie listnatých lesov, v limnickom biocykle patrí do slanskej časti potiského okresu severopontického úseku pontokaspickej provincie.

V území sa vyskytujú z motýľov druhy národného významu modráčik Rebelov (Phengaris rebeli), jasoň chochlačkový (Parnassius mnemosyne), vidlochvost ovocný (Iphiclides podalirius), z mäkkýšov ciha rebravá (Clausilia dubia ssp. ingenua), ciha karpatská (Clausilia dubia ssp. carpatica), slimák žltkastý (Helix lutescens), ďalej modlivka zelená (Mantis religiosa), z chrobákov májka obyčajná (Meloe proscarabeus). Z ďalších významných druhov bezstavovcov sa vyskytujú pavúky stepník červený (Eresus niger), križiak pásavý (Argiope bruennichi), z chrobákov lajniak ozbrojený (Odonteus armiger).
Z obojživelníkov sa vyskytujú druhy národného významu ropucha obyčajná (Bufo bufo), skokan hnedý (Rana temporaria), z plazov druhy národného významu jašterica obyčajná (Lacerta agilis), jašterica múrová (Podarcis muralis), slepúch lámavý (Anguis fragilis), užovka hladká (Coronella austriaca).
Z európsky významných druhov vtákov sa vyskytujú výr skalný (Bubo bubo), chrapkáč poľný (Crex crex), ďateľ prostredný (Dendrocopos medius), tesár čierny (Dryocopus martius), strakoš červenochrbtý (Lanius collurio).
Z dravcov tu lovia druhy národného významu jastrab krahulec (Accipiter nisus), myšiak hôrny (Buteo buteo), sokol lastovičiar (Falco subbuteo) a sokol myšiar (Falco tinnunculus), významný je výskyt druhov národného významu krutihlav hnedý (Jynx torquilla), pŕhľaviar čiernohlavý (Saxicola torquata), hrdlička poľná (Streptopelia turtur), prepelica poľná (Coturnix coturnix) a jarabica poľná (Perdix perdix).
Z cicavcov sa z druhov európskeho významu v území vyskytuje viacero druhov netopierov – uchaňa čierna (Barbastella barbastellus), večernica pozdná (Eptesicus serotinus), netopier Blythov (Myotis blythi), netopier Brandtov (Myotis brandti), netopier pobrežný (Myotis dasycneme), netopier brvitý (Myotis emarginatus), netopier veľký (Myotis myotis), netopier fúzatý (Myotis mystacinus), netopier riasnatý (Myotis nattereri), raniak hrdzavý (Nyctalus noctula), ucháč sivý (Plecotus austriacus), podkovár veľký (Rhinolophus ferrumequinum), podkovár malý (Rhinolophus hipposideros), ďalej vlk dravý (Canis lupus), mačka divá (Felis sylvestris), rys ostrovid (Lynx lynx), z druhov národného významu sa v území vyskytuje kuna lesná (Martes martes), jež (Erinaceus concolor), piskor obyčajný (Sorex araneus), bielozúbka bielobruchá (Crocidura leucodon), lasica obyčajná (Mustela nivalis), hranostaj čiernochvostý (Mustela erminea), plch lieskový (Muscardinus avellanarius).

1.6.2 Stručný opis predmetu ochrany

Lokalita Dreveník predstavuje morfologicky výraznú travertínovú kopu, najstaršiu a najväčšiu v systéme travertínových kôp v okolí Spišského Podhradia, s komplexom vzájomne sa prelínajúcich biotopov skalnej, teplomilnej a mezofilnej lúčnej a lesnej vegetácie na travertínoch Hornádskej kotliny. Územie je súčasťou rozsiahleho koridoru bioty na rozhraní Hornádskej kotliny a Levočských vrchov, ktorým recentne prenikajú do vnútra Karpát panónske prvky.

V súčasnosti má najväčší vplyv na územie upustenie od pravidelného poľnohospodárskeho využívania časti územia, čoho dôsledkom sú nežiaduce zmeny v rastlinných a živočíšnych spoločenstvách a postupné zarastanie časti lokality krovinami.

Predmetom ochrany chráneného územia sú biotopy európskeho významu uvedené v tabuľke č. 1. a biotopy druhov európskeho významu poniklec slovenský (Pulsatilla slavica), poniklec prostredný (Pulsatilla subslavica), kosatec bezlistý uhorský (Iris aphylla subsp. hungarica), včelník rakúsky (Dracocephalum austriacum), netopier obyčajný (Myotis myotis), netopier ostrouchý (Myotis blythi), uchaňa čierna (Barbastella barbastellus), podkovár malý (Rhinolophus hipposideros) a podkovár veľký (Rhinolophus ferrumequinum).
Predmety ochrany v území boli potvrdené terénnym mapovaním.
Tab. č. 1 Biotopy európskeho významu
	Biotopy európskeho významu

	Kód biotopu
	Kód Natura
	Názov biotopu

	Pi5
	6110*
	Pionierske porasty zväzu Alysso-Sedion albi na plytkých karbonátových a bázických substrátoch

	Kr2
	5130
	Porasty borievky obyčajnej

	Tr1
	6210
	Suchomilné travinno-bylinné a krovinové porasty na vápnitom podloží

	Tr5
	6190
	Suché a dealpínske travinno-bylinné porasty

	Lk1
	6510
	Nížinné a podhorské kosné lúky

	Sk1
	8210
	Karbonátové skalné steny a svahy so štrbinovou vegetáciou

	Sk8
	8310
	Nesprístupnené jaskynné útvary

	Ls2.3.1
	9170
	Dubovo-hrabové lesy lipové

	Ls3.1
	91H0*
	Teplomilné submediteránne dubové lesy

	Ls4
	9180*
	Lipovo-javorové sutinové lesy


Prioritné biotopy európskeho významu sú označené hviezdičkou (*) za kódom Natura 2000.

Výskyt biotopu Ls6.2 Reliktné vápnomilné borovicové a smrekovcové lesy (91Q0) uvedeného ako predmet ochrany vo výnose MŽP SR č. 3/2004-5.1, možno považovať za vedecký omyl a bol zo zoznamu predmetov ochrany vypustený. Biotop sa v lesníckej typológii uvádza z územia na miestach, ktoré nie sú pre jeho výskyt typické. Porasty indikované na skalách boli prehodnotené ako skalné spoločenstvá s výskytom borovice. Oproti pôvodným predmetom ochrany pribudol v území biotop európskeho významu Ls3.1 Teplomilné submediteránne dubové lesy (91H0*), ktorého výskyt v území bol indikovaný v geobotanickej mape a potvrdený mapovaním v teréne.
1.6.3 Hodnotenie stavu predmetu ochrany, stanovenie priorít ochrany

Pre biotopy a druhy európskeho významu, ktoré tvoria predmet ochrany územia, sa uvádza stručné slovné hodnotenie ich stavu na území národnej prírodnej rezervácie Dreveník, ktoré vychádza z terénneho poznania lokality. Pre nelesné biotopy európskeho významu boli vypracované hodnotiace tabuľky priaznivého stavu zachovania podľa publikácie Polák, P., Saxa, A. (2005): Priaznivý stav biotopov a druhov európskeho významu.
V nasledujúcich tabuľkách je hodnotenie biotopov a druhov európskeho významu. Hodnotenie stavu predmetu ochrany je základným rámcom pre stanovenie cieľov starostlivosti.
Tab. č. 2 Hodnotenie stavu biotopov európskeho významu v celom SKUEV0105 Spišskopodhradské travertíny
	Kód biotopu
	Reprezentatívnosť biotopu v území
	Relatívna rozloha biotopu v území
	Zachovalosť biotopu v území
	Stav biotopu
	Stav biotopu v rámci bioregiónu
	Bioregión
	Cieľ ochrany v rámci územia
	Priorita

	5130
	B
	C
	B
	B
	U1
	Alpský
	Nutné zlepšenie stavu v území
	Stredná

	6110*
	A
	C
	B
	B
	FV
	Alpský
	Nutné udržanie stavu v území
	Nízka

	6190
	A
	C
	B
	B
	FV
	Alpský
	Nutné udržanie stavu v území
	Nízka

	6210
	A
	C
	B
	B
	U1
	Alpský
	Nutné zlepšenie stavu v území
	Stredná

	6510
	C
	C
	C
	C
	FV
	Alpský
	Nutné udržanie stavu v území
	Nízka

	8210
	A
	C
	A
	A
	FV
	Alpský
	Nutné udržanie stavu v území
	Nízka

	8310
	B
	C
	B
	B
	XX
	Alpský
	Neznámy
	Neznáma

	9170
	C
	C
	B
	B
	U2
	Alpský
	Nutné zlepšenie stavu v území
	Vysoká

	9180
	A
	C
	A
	A
	U1
	Alpský
	Nutné udržanie stavu v území
	Nízka

	91H0*
	D
	
	
	
	U1
	Alpský
	Nutné udržanie stavu v území
	Stredná


Vysvetlivky k tabuľke:

priaznivý stav: A – výborný, B – dobrý, nepriaznivý stav: C – narušený, D – nevyhovujúci

FV – priaznivý, nepriaznivý: U1 – nevyhovujúci, U2 – zlý, XX – neznámy (Polák, Saxa, 2005)
Tab. č. 3 Hodnotenie stavu druhov európskeho významu v celom SKUEV0105 Spišskopodhradské travertíny
	Bioregión
	Druh
	Relatívna početnosť v území 
	Zachovalosť populácie v území 
	Stav izolovanosti populácie v území 
	Celkový stav populácie v území 
	Stav druhu na úrovní biogeografického regiónu
	Cieľ ochrany v rámci územia
	Priorita

	Alpský
	Pulsatilla slavica
	A
	A
	C
	A
	U1
	Nutné udržanie stavu v území
	Stredná

	Alpský
	Pulsatilla subslavica
	B
	A
	C
	A
	U1
	Nutné udržanie stavu v území
	Stredná

	Alpský
	Iris aphylla subsp. hungarica
	C
	A
	B
	A
	U1
	Nutné udržanie stavu v území
	Stredná

	Alpský
	Dracocephalum austriacum
	B
	A
	A
	A
	U2
	Nutné udržanie stavu v území
	Vysoká

	Alpský
	Myotis myotis
	A
	A
	A
	A
	U1
	Nutné udržanie stavu v území
	Stredná


	Alpský
	Myotis blythi
	C
	B
	C
	B
	U1
	Nutné udržanie stavu v území
	Stredná

	Alpský
	Barbastella barbastellus
	C
	B
	C
	B
	U1
	Nutné udržanie stavu v území
	Stredná

	Alpský
	Rhinolophus hipposideros
	C
	B
	C
	B
	U1
	Nutné zlepšenie stavu v území
	Stredná

	Alpský
	Rhinolophus ferrumequinum
	C
	B
	C
	B
	U1
	Nutné zlepšenie stavu v území
	Stredná


Vysvetlivky k tabuľke:

priaznivý stav: A – výborný, B – dobrý, nepriaznivý stav: C – narušený, D – nevyhovujúci

FV – priaznivý, nepriaznivý: U1 – nevyhovujúci, U2 – zlý (Polák, Saxa, 2005)

Hodnotenie v tabuľkách je spracované pre celé územie SKUEV0105 Spišskopodhradské travertíny, preto sa môže líšiť od hodnotenia v lokalite Dreveník.

Hodnotenie stavu biotopov európskeho významu:
5130 – Porasty borievky obyčajnej (Kr2)
Biotop je závislý na spôsobe poľnohospodárskeho využívania, v optime ho udržiava výrub náletových drevín a extenzívna pastva hospodárskych zvierat, najmä oviec. V území je na hranici priaznivého a nepriaznivého stavu.

6110* – Pionierske porasty zväzu Alysso-Sedion albi na plytkých karbonátových a bázických substrátoch (Pi5)

Limitujúcim faktorom je dostatočný výskyt odkrytých, skalnatých plôch, s drobnou sutinou. V priebehu sukcesie je vytláčaný zapojenými travino-bylinnými porastmi. Nenarušené porasty sú vzácne. Väčšina lokalít je sústredená na obnažených okrajoch planiny travertínovej kopy a je na hranici priaznivého a nepriaznivého stavu.

6190 – Suché a dealpínske travinno-bylinné porasty (Tr5)
Na rozdiel od biotopu 6210 ide o viac-menej typ primárneho bezlesia vyskytujúci sa na skalnatých svahoch, skalných stupňoch a teraskách, kde obhospodarovanie nehrá kľúčovú úlohu. Plochy ohrozuje iba nálet drevín, najmä borovice. Biotop je v priaznivom stave.
6210 – Suchomilné travinno-bylinné a krovinové porasty na vápnitom substráte (Tr1)
Existencia tohto biotopu je závislá na vyhovujúcej poľnohospodárskej činnosti, ktorá v území absentuje. Je ohrozený expanziou vysokých tráv a zarastaním kríčkami a drevinami. V území je na hranici priaznivého a nepriaznivého stavu.
6510 – Nížinné a podhorské kosné lúky (Lk1)
Ide najmä o degradačné fázy xerotermných biotopov. Pôvodné mezofilné porasty sú vzácne a je potrebné ich zachovať, na ostatných plochách obnoviť kľúčové biotopy. V území je na hranici priaznivého a nepriaznivého stavu.

8210 – Karbonátové skalné steny so štrbinovou vegetáciou (Sk1)
Najvýznamnejším faktorom spôsobujúcim likvidáciu biotopu je horolezecká činnosť. V území je na hranici priaznivého a nepriaznivého stavu.

8310 – Nesprístupnené jaskynné útvary (Sk8)

V území sa nachádza viac než 40 jaskýň a priepastí rôznej dĺžky. Biotop je v priaznivom stave.

9170 – Dubovo-hrabové lesy lipové (Ls2.3.1)
V území ide buď o staršie porasty so zmenenou rozvoľnenou hornou vrstvou (borovica), zachovalým, typickým bylinným podrastom a krovinným poschodím z pôvodných drevín, ktoré determinuje hustá krovinová vrstva liesky, alebo mladé porasty založené sadbou, kde pomaly nastupuje reštitúcia biotopu. V území sú v nepriaznivom stave.

91H0* – Teplomilné submediteránne dubové lesy (Ls3.1)
Porasty v najextrémnejších polohách travertínového masívu. Biotop je v priaznivom stave.

9180* – Lipovo-javorové sutinové lesy (Ls4)
Porasty v oblasti skalného mesta Peklo a jeho širšom okolí. Biotop je v priaznivom stave.

Hodnotenie stavu druhov európskeho významu:
Poniklec slovenský (Pulsatilla slavica)
Poniklec prostredný (Pulsatilla subslavica)
Výrazne prevládajúcim druhov v území je poniklec slovenský, oba druhy sa nachádzajú v travinno-bylinných porastoch a na skalách. Tvoria tu najbohatšiu lokalitu v rámci rozšírenia druhu na Slovensku, sú v priaznivom stave.
Kosatec bezlistý uhorský (Iris aphylla subsp. hungarica)
Druh sa vyskytuje na jedinej lokalite v území, dlhodobo je v priaznivom stave.
Včelník rakúsky (Dracocephalum austriacum)
Druh sa vyskytuje na jedinej lokalite v území, dlhodobo je v priaznivom stave.

Netopier obyčajný (Myotis myotis)
Netopier ostrouchý (Myotis blythi)
Uchaňa čierna (Barbastella barbastellus)
Podkovár malý (Rhinolophus hipposideros)
Podkovár veľký (Rhinolophus ferrumequinum)
Všetky druhy netopierov sú viazané na bohatstvo a rôznorodosť podzemných priestorov v území. Sú v priaznivom stave.
1.6.4 Hodnotenie ďalších osobitných záujmov ochrany prírody a krajiny v území

Osobitný záujem ochrany prírody si zaslúžia niektoré druhy spoločenstiev NPR Dreveník, dokazujúce recentný koridor šírenia teplomilných druhov rastlín a živočíchov na styku Hornádskej kotliny a Levočských vrchov a postavenie travertínových lokalít v okolí Spišského Podhradia v ňom. V území NPR Dreveník sa nachádzajú aj biotopy národného významu Sk7 Sekundárne sutinové a skalné biotopy, biotopy druhov rastlín národného významu tarica horská Brymova (Alyssum montanum ssp. brymii), ostrica labkatá (Carex pediformis), kavyľ pôvabný (Stipa pulcherrima), popolavec oranžový (Tephroseris aurantiaca), prilbica jedhojová (Aconitum anthora), prilbovka biela (Cephalanthera damasonium), kruštík tmavočervený (Epipactis atrorubens), päťprstnica obyčajná (Gymnadenia conopsea), ľalia cibuľkonosná (Lilium bulbiferum), hadomor purpurový (Scorzonera purpurea), mliečnik hranatý (Tithymalus angulatus), biotopy druhov živočíchov európskeho významu večernica pozdná (Eptesicus serotinus), netopier Brandtov (Myotis brandti), netopier pobrežný (Myotis dasycneme), netopier brvitý (Myotis emarginatus), netopier fúzatý (Myotis mystacinus), netopier riasnatý (Myotis nattereri), raniak hrdzavý (Nyctalus noctula), ucháč sivý (Plecotus austriacus), vlk dravý (Canis lupus), mačka divá (Felis sylvestris), rys ostrovid (Lynx lynx) a druhov živočíchov národného významu modráčik Rebelov (Phengaris rebeli), jasoň chochlačkový (Parnassius mnemosyne), vidlochvost ovocný (Iphiclides podalirius), ciha rebravá (Clausilia dubia ssp. ingenua), ciha karpatská (Clausilia dubia ssp. carpatica), slimák žltkastý (Helix lutescens), modlivka zelená (Mantis religiosa), májka obyčajná (Meloe proscarabeus), ropucha obyčajná (Bufo bufo), skokan hnedý (Rana temporaria), jašterica obyčajná (Lacerta agilis), jašterica múrová (Podarcis muralis), slepúch lámavý (Anguis fragilis), užovka hladká (Coronella austriaca),  kuna lesná (Martes martes), jež (Erinaceus concolor), piskor obyčajný (Sorex araneus), bielozúbka bielobruchá (Crocidura leucodon), lasica obyčajná (Mustela nivalis), hranostaj čiernochvostý (Mustela erminea), plch lieskový (Muscardinus avellanarius).
Z európsky významných druhov vtákov sa tu vyskytujú výr skalný (Bubo bubo), prepelica poľná (Coturnix coturnix), chrapkáč poľný (Crex crex), ďateľ prostredný (Dendrocopos medius), tesár čierny (Dryocopus martius), krutihlav hnedý (Jynx torquilla), strakoš červenochrbtý (Lanius collurio), pŕhľaviar čiernohlavý (Saxicola torquata), hrdlička poľná (Streptopelia turtur), z druhov národného významu jastrab krahulec (Accipiter nisus), myšiak hôrny (Buteo buteo), sokol lastovičiar (Falco subbuteo) a sokol myšiar (Falco tinnunculus), prepelica poľná (Coturnix coturnix) a jarabica poľná (Perdix perdix).
Územie NPR Dreveník je s ďalšími významnými druhmi rastlín ako kozinec dánsky (Astragalus danicus), astra alpínska (Aster alpinus), čerešňa krovitá (Cerasus fruticosa), kavyľ Ivanov (Stipa joannis), veternica lesná (Anemone sylvestris), orlíček obyčajný (Aquilegia vulgaris), astra spišská (Aster amelloides), plamienok rovný (Clematis recta), konvalinka voňavá (Convallaria majalis), kruštík širokolistý (Epipactis helleborine), snežienka jarná (Galanthus nivalis), kručinka farbiarska poľná (Genista tinctoria ssp. campestris), horec krížatý (Gentiana cruciata), horček horký pravý (Gentianella amarella ssp. amarella), horček žltkastý karpatský (Gentiana lutescens ssp. carpatica), pahorec brvitý (Gentianopsis ciliata), margaréta panónska (Leucanthemum margaritae), ľalia zlatohlavá (Lilium martagon), ľan žltý (Linum flavum), ľan rakúsky (Linum austriacum), chlpánik vrcholíkatý (Pilosella cymosa), iskerník pahorský (Ranunculus pseudomontanus), devätorníkovec skalný (Rhodax rupifragus), lomikameň vystupujúci (Saxifraga adscendens), silenka pavidlicovitá (Silene dichotoma), silenka donská Sillingerova (Silene donetzica ssp. sillingerii), jarabina mukyňová (Sorbus aria), tavoľník prostredný (Spiraea media), svíb južný (Swida australis), fialka skalná (Viola rupestris), nezábudka úzkolistá (Myosotis stenophylla), silenka uškatá (Silene otites), mliečnik prútnatý (Tithymalus tommasinianus), chochlačka dutá (Corydalis cava), cesnak hadí (Allium victorialis), zvonček karpatský (Campanula carpatica), čerešňa mahalebková (Cerasus mahaleb), klokoč perovitý (Staphyllea pinnata), hadomor rakúsky (Scorzonera austriaca), jastrabník huňatý (Hieracium villosum), krivec pomoranský (Gagea transversalis), kručinka farbiarska maďarská (Genista tinctoria ssp. hungarica) významnou lokalitou teplomilnej vegetácie travertínových lokalít v okolí Spišského Podhradia.

1.7 Výsledky komplexného zisťovania stavu lesa

Komplexné zisťovanie stavu lesa je zisťovanie údajov o prírodných, spoločenských, technických a ekonomických podmienkach hospodárenia a vývoja lesa, následne tieto údaje sú podkladom pre rámcové plánovanie, podrobné zisťovanie stavu lesa a podrobné plánovanie.
Územie NPR leží čiastočne na lesných pozemkoch. Tie sú zaradené do lesného celku (LC) Lesy Spišské Podhradie, pre ktorý skončil program starostlivosti o lesy (PSL) s platnosťou na roky 2008 – 2017 a nový PSL by mal platiť od roku 2018. Lesné porasty v rámci NPR sú rozdelené na sedem lesných dielcov o výmere 46,58 ha, ostatná časť je vymedzená ako funkčné plochy, tzv. neúrodné lesné pozemky. 

Komplexné zisťovanie stavu lesa sa vykonáva sa v rámci lesných oblastí a podoblastí. Územie NPR zasahuje do lesnej oblasti 29 Hornádska kotlina.

V rámci NPR sú zaradené lesné porasty na ploche 13,09 ha zaradené do kategórie lesov hospodárskych, ostatné lesy sú zaradené do kategórie lesov ochranných, subkategória Lesy na mimoriadne nepriaznivých stanovištiach (33,49 ha) a subkategória Ostatné lesy s prevažujúcou funkciou ochrany pôdy (14,61 ha).
Lesné porasty na území NPR sú zaradené do piatich hospodárskych skupín lesných typov (HSLT) 302 Svieže vápencové dubové bučiny, 317 Sutinové lipové dubové bučiny, 316 Kamenité dubové bučiny s lipou, 396 Kamenité dubové bučiny s lipou (ochranného rázu) a 392 Svieže vápencové dubové bučiny (ochranného rázu). Z lesných typov je najviac zastúpený lesný typ 3309 Vápencová dubová bučina (SLT Quercetum-Fagetum), 3402 Medničkovo-bažanková dubová bučina s lipou (SLT Quercetum-Fagetum tiliosum) a taktiež 3504 Vápencová lipová javorina nst (SLT Tilieto-aceretum). Z menej zastúpených lesných typov sú tu tiež 4503 Vápnitá lipová javorina vst (SLT Tilieto-aceretum) a okrajovo 3621 Dealpínska borina vst (SLT Pinetum dealpinum).

Územie NPR sa nachádza v 3. dubovo-bukovom lesnom vegetačnom stupni. V tomto vegetačnom stupni prevláda buk s miestami primiešaným dubom zimným a hrabom. Uvedené dreviny majú v tomto vegetačnom stupni svoje optimum, i keď sú len primiešané. Vo výmladkových porastoch (pňovinách) ustúpil často dub a tiež buk hrabu. Porasty v NPR pre svoju dobrú dostupnosť a blízkosť k sídlam majú pozmenené drevinové zloženie. Bučiny s prímesou duba, lipy, cenných listnáčov boli na značnej časti nahradené porastmi borovice. Ojedinele zastúpenie duba je súčasťou druhej etáže a je prevažne výmladkového pôvodu a premenlivej kvality.

Väčšia časť porastov v NPR sú nepôvodné a tvoria ich porasty etážové s vrchnou etážou tvorenou borovicou lesnou s primiešaným smrekovcom, ojedinele lipou, smrekom, nepôvodnou borovicou čiernou a s druhou etážou tvorenou lipou, bukom, dubom, hrabom, javorom, osikou.

2 Socioekonomické pomery (využívanie územia a jeho okolia), pozitívne a negatívne faktory

Územie slúži okrem dominantnej funkcie ochrany prírody danej zákonom č. 543/2002 Z. z. aj ďalším aktivitám. K najvýznamnejším patrí poľnohospodárstvo a lesníctvo.
2.1 Historický kontext

2.1.1 Vývoj ochrany prírody

Územie patrí k najstarším chráneným územiam Slovenska. Prvý krát bola ako chránené územie vyhlásená časť travertínovej kopy v okolí Kamenného raja v roku 1926 (zverejnené vo výnose Ministerstva školstva a národnej osvety Československej republiky z roku 1933). Na celom území travertínovej kopy bola vyhlásená štátna prírodná rezervácia úpravou Ministerstva kultúry Slovenskej socialistickej republiky č. 2964/1982-32 z 30.4.1982 na výmere 66,9 ha. Jej vymedzenie a rozloha však boli vzhľadom k prírodným hodnotám územia nedostatočné. Celé územie travertínovej kopy, na ktorom boli zachované prírodné hodnoty, sa podarilo vyhlásiť až vyhláškou Ministerstva životného prostredia Slovenskej republiky č. 83/1993 Z. z. z 23. marca 1993, ktorou bola vyhlásená prírodná rezervácia s 5. stupňom ochrany na výmere 101,8186 ha, neskôr prekategorizovaná na národnú prírodnú rezerváciu. Výnosom MŽP SR č. 3/2004-5.1 boli stupne ochrany zmenené na 4. a 5.
2.1.2 Vývoj poľnohospodárstva

V území vždy dominovalo lúčne hospodárstvo a pasienkárstvo. Lúky vznikali najmä na menej strmých plochách ohraničených medzami, kým na strmších častiach svahov travertínovej kopy prevládalo pasenie. Kosenie a pasenie ustalo a plochy trávnych porastov podliehali degradácii vplyvom prevládnutia vysokých tráv, kríčkov a náletových drevín. Na historických snímkach dobre vidno, že pôvodná krajinná štruktúra lokality bola prakticky zachovaná dodnes, plocha travertínovej kopy nebola nikdy predmetom parcelácie, obhospodarovala sa ako súvislá plocha uprostred rozparcelovanej poľnohospodárskej krajiny. Ide o plochy biotopov Pi5 Pionierske porasty zväzu Alysso-Sedion albi na plytkých karbonátových a bázických substrátoch, Kr2 Porasty borievky obyčajnej, Kr7 Trnkové a lieskové kroviny, Tr1 Suchomilné travinno-bylinné a krovinové porasty na vápnitom podloží, Tr5 Suché a dealpínske travinno-bylinné porasty, Sk1 Karbonátové skalné steny a svahy so štrbinovou vegetáciou a Lk1 Nížinné a podhorské kosné lúky, ktoré patria k najcennejším častiam chráneného územia. Stagnácia hospodárenia vyvrcholila v osemdesiatych rokoch 20. storočia, keď bola definitívne ukončená dovtedajšia pastva oviec. Po tomto období sa z popudu štátnej ochrany prírody v území opakovane vykonali výruby náletových drevín, ktoré pomohli udržiavať nežiaducu sukcesiu na nízkej úrovni aj bez obhospodarovania. V spolupráci s horolezcami bol výrub realizovaný aj v lokalite Kamenný raj.

Obr. 1: Chránené územie v súčasnosti a v 50-tych rokoch minulého storočia

2.1.3 Vývoj lesníctva

Tradičné lesné porasty na západnom úpätí kopy boli obhospodarované podobným spôsobom ako lesy lokality Jereňáš neďaleko Dreveníka, teda výrubom na rozsiahlych plochách v relatívne krátkych časových intervaloch s ponechaním výmladkových drevín na obnovu. Tomuto nasvedčujú dochované maľby či dokonca dobové fotografie z obdobia pred 2. svetovou vojnou, zachytávajúce holé stráne travertínovej kopy. V tejto časti došlo, rovnako, ako v prípade travertínovej kopy Pažica, k skoršej umelej výsadbe nepôvodných drevín a premene lesa na vysokokmenný. Až neskôr, v šesťdesiatych rokoch 20 storočia, došlo k zakladaniu nových lesných porastov na južnom a východnom úpätí kopy a jej severnom okraji na poľnohospodárskych plochách, ktoré boli považované za spustnuté, nevyužiteľné. Výsadbou a mnohonásobným vylepšovaním, dopĺňaním neujatej výsadby, došlo na rozsiahlych plochách k zániku hodnotných travinno-bylinných spoločenstiev.
2.1.4 Vývoj turistiky

Územie bolo predmetom záujmu turistov od začiatku 20. storočia. Územím viedla od päťdesiatych rokov 20. storočia turistická trasa, neskôr pretrasovaná tak, aby bola totožná s trasou náučného chodníka, vybudovaného v osemdesiatych rokoch 20. storočia. Od šesťdesiatych rokov minulého storočia sú oblasti skalných útvarov v území predmetom záujmu horolezcov a skalolezcov.
2.1.5 Vývoj ťažby nerastných surovín

Drevenícky travertín bol oddávna vyhľadávaným stavebným, neskôr aj okrasným kameňom. V minulosti bolo po obvode planiny založených minimálne osem malých lomov. Po 2. svetovej vojne bol v severozápadnej časti masívu založený veľký lom Dreveník, ktorý bol od začiatku neproduktívny, kvôli čomu sa hľadali nové možnosti ťažby. Napriek existencie rezervácie bol v centre planiny založený v osemdesiatych rokoch 20. storočia nový povrchový lom Žehra s prístupovou komunikáciou, ktorá obchádzala úpätím celého masívu travertínovej kopy. Nedosiahnutím očakávaných parametrov kvality materiálu a objemu ťažby a zmenou politických pomerov bola ťažba v lome Žehra zastavená a zariadenie kameňolomu rozobrané a odvezené bez predpokladu ďalšieho pokračovania ťažby.
2.2 Stručný opis aktuálneho stavu

2.2.1
Ochrana prírody
V súčasnosti je územie NPR súčasťou európskej sústavy chránených území Natura 2000, ktorej vymedzenie presahuje hranice terajšej NPR. Z tohto dôvodu treba zabezpečiť spracovanie projektu a vyhlásenie územia podľa vymedzenia územia európskeho významu a následne aktualizovať program starostlivosti o toto územie.
2.2.2
Poľnohospodárstvo
Celková výmera poľnohospodárskych pozemkov v území je 53,95 ha, čo je 52,9 % územia NPR Dreveník. Tvoria ju trvalé trávne porasty a neplodné plochy. Poľnohospodárska časť územia je v súčasnosti využívaná nedostatočne. Územie je v majetku mesta Spišské Podhradie, obce Žehra a Slovenského pozemkového fondu, Bratislava (SPF). Časť územia v správe SPF je v užívaní samostatne hospodáriaceho roľníka Františka Hadušovského, Žehra, ostatné časti nemajú užívateľa. ŠOP SR – Správa NP Slovenský raj potvrdila v dieloch LPIS prítomnosť biotopu typu A, čím sa užívateľovi vytvoril priestor na možné čerpanie dotácií na územie Natura 2000 so 4. stupňom ochrany v prieniku s agroenvironmentálnou platbou za biotopy.
2.2.3
Lesníctvo
Pôvodné lesné porasty sa nachádzajú výlučne na juhozápadnom úpätí travertínovej kopy, všade inde boli lesné porasty založené umelo na poľnohospodárskych pozemkoch a neskôr preradené do lesných pozemkov. Na týchto plochách sa značná časť porastov neujala a nezalesnené plochy boli preradené do ostatných plôch. V oblasti pôvodných porastov bolo vyčlenené územie s prirodzenými lesnými porastmi, ponechanými na samovývoj bez ľudských zásahov. V súčasnosti sú v území zaradené lesné porasty 402a, 402b, 403a, 403b, 404, 409, 410, 411 a ostatné plochy 7, 83, 203, 204 – neúrodné lesné pozemky, 77 – pozemky slúžiace poľovnému hospodáreniu. Lesné porasty sú zaradené do kategórie O – lesy ochranné, s výnimkou porastov 409 a 411, zaradených do kategórie H – lesy hospodárske. Majiteľmi územia je Slovenská republika a Rímskokatolícke biskupstvo, Spišské Podhradie, správcom sú Lesy SR, š. p., Banská Bystrica.
2.2.4
Rekreácia a šport

Územie je z hľadiska rekreácie a športu atraktívne. Územím vedie turistická trasa, totožná s trasou náučného chodníka, v súčasnosti nefunkčného. Ako zázemie mesta Spišské Podhradie je obľúbeným vychádzkovým a športovo-rekreačným miestom. Takéto využitie však nemá vplyv na predmety ochrany. Významný vplyv predstavuje využitie plôch skalných útvarov horolezcami a skalolezcami. Táto problematika je v súčasnosti riešená vyhlásením vyhradených areálov na území NPR Dreveník, v ktorých je upravená činnosť horolezcov a návštevnosť tejto tradičnej lokality. Oznámením Ministerstva životného prostredia Slovenskej republiky č. 4899/2012-2.2 zo 4. 4. 2012 boli na území NPR vyhradené lokality Peklo na parcele č. 1873/5 v k. ú. Spišské Podhradie, Kamenný raj I. na parcele č. 470/1 v k. ú. Žehra a Kamenný raj II. na parcele č. 470/1 v k. ú. Žehra.
2.2.5
Poľovníctvo a rybárstvo
Územie NPR leží v poľovnom revíri Granč-Petrovce. Hlavnou poľovnou zverou je jeleň lesný (Cervus elaphus) a srnec lesný (Capreolus capreolus), v menšej miere sa tu poľuje aj na sviňu divú (Sus scrofa). Z ďalších druhov poľovnej zveri, na ktorú je povolené poľovať, treba spomenúť kunu lesnú (Martes martes) a vlka dravého (Canis lupus). V území so štvrtým stupňom ochrany je v súvise s poľovníctvom zakázané v zmysle § 14 ods. 1 písm. i) zákona č. 543/2002 Z. z. organizovať spoločné poľovačky, v území s piatym stupňom ochrany je v zmysle § 16 ods. 1 písm. g) tohto zákona zakázané chytať, usmrtiť alebo loviť živočíchy.
2.2.6
Ťažba nerastných surovín
Ťažba nerastných surovín sa v území nevykonáva. V území je lom Žehra, založený v osemdesiatych rokoch 20. storočia, v ktorom ťažba travertínu definitívne zanikla a žiadna nová sa neplánuje.
2.3.
Návrh zásad a opatrení využívania územia a jeho okolia z hľadiska cieľov ochrany

Cieľom správneho obhospodarovania biotopov Natura 2000 je priviesť ich do tzv. priaznivého stavu alebo udržať ich v ňom. Za priaznivý stav biotopov sa považuje taký stav, keď

-
výmera biotopu je stabilná (prinajmenšom neklesá), prípadne sa zvyšuje,

-
stav jeho typických druhov je priaznivý (nezhoršuje sa), prípadne sa zlepšuje,

-
štruktúra a funkcie biotopu sú zachované.

K zabezpečeniu cieľov ochrany slúži diferenciácia územia na ekologicko-funkčné priestory. Ekologicko-funkčné priestory (ďalej len „EFP“) sú vymedzené na základe zoskupenia ekologicky príbuzných biotopov a ich rovnakého hospodárskeho a socioekonomického využívania. EFP je charakterizovaný homogenitou ekologických podmienok a jednotným funkčným zameraním z hľadiska cieľov ochrany prírody, pričom je v území priestorovo opakovateľnou jednotkou s podrobne určeným typom základnej starostlivosti.
Na území NPR Dreveník sa vyčleňuje päť EFP. Ich prehľad a ďalšie podrobnosti sú uvedené v tabuľke č. 4.
Územie je zónované na zónu B so 4. stupňom ochrany (87,1686 ha) a zónu A s 5. stupňom ochrany (s výmerou 14,65 ha). 
Tab. č. 4 Prehľad EFP
	Kód EFP
	Názov EFP
	Prehľad biotopov patriacich do EFP
	Špecifické socioekonomické využitie územia/zóna

	EFP1
	Trvalé trávne porasty s extenzívnym využívaním
	Pi5 Pionierske porasty zväzu Alysso-Sedion albi na plytkých karbonátových a bázických substrátoch

Kr2 Porasty borievky obyčajnej

Kr7 Trnkové a lieskové kroviny
Tr1 Suchomilné travinno-bylinné a krovinové porasty na vápnitom podloží

Lk1 Nížinné a podhorské kosné lúky
	Občasný výrub drevín a krov, pasenie/zóna B

	EFP2
	Skalné biotopy s fragmentami prirodzených lesíkov a krovín mimo LPF
	Pi5 Pionierske porasty zväzu Alysso-Sedion albi na plytkých karbonátových a bázických substrátoch

Kr7 Trnkové a lieskové kroviny
Tr1 Suchomilné travinno-bylinné a krovinové porasty na vápnitom podloží

Tr5 Suché a dealpínske travinno-bylinné porasty
Sk1 Karbonátové skalné steny a svahy so štrbinovou vegetáciou
Sk7 Sekundárne sutinové a skalné biotopy

Sk8 Nesprístupnené jaskynné útvary Ls3.1 Teplomilné submediteránne dubové lesy

Ls4 Lipovo-javorové sutinové lesy
	Bez využitia, príp. občasný výrub krov/zóna B

	EFP3
	Lesy a skalné biotopy ponechané na samovoľný vývoj
	Ls2.3.1 Dubovo-hrabové lesy lipové
Ls4 Lipovo-javorové sutinové lesy
	Samovoľný vývoj biotopov, bez ľudských zásahov/ zóna A

	EFP4
	Extenzívne využívané lesné porasty
	Ls2.3.1 Dubovo-hrabové lesy lipové
X9 Porasty nepôvodných drevín
	Prírode blízke obhospodarovanie lesov/zóna B

	EFP5
	Antropogénne biotopy
	Kameňolom, cesta
	Bez využitia/zóna B


Charakteristika jednotlivých ekologicko-funkčných priestorov:

EFP1 – Trvalé trávne porasty s extenzívnym využívaním (48,30 ha)
Xerotermné, subxerotermné a mezofilné travinné porasty s prirodzeným druhovým zložením a mozaikou krovín hlavne na stržiach a skalných rozsadlinách. Ide o porasty biotopov Pionierske porasty zväzu Alysso-Sedion albi na plytkých karbonátových a bázických substrátoch, Porasty borievky obyčajnej, Trnkové a lieskové kroviny, Suchomilné travinno-bylinné a krovinové porasty na vápnitom podloží, Nížinné a podhorské kosné lúky. V minulosti boli pasené, v súčasnosti sú občas pasené, nedostatočne pre zachovanie biotopov, ktoré sú predmetom ochrany.
EFP2 – Skalné biotopy s fragmentmi prirodzených lesíkov a krovín mimo LPF (5,65 ha)
Porasty skál, skalnatých strání s fragmentami prirodzených lesných porastov sutinových a xerotermofilných lesíkov a krovín, ktoré predstavujú biotopy Pionierske porasty zväzu Alysso-Sedion albi na plytkých karbonátových a bázických substrátoch, Trnkové a lieskové kroviny, Suchomilné travinno-bylinné a krovinové porasty na vápnitom podloží, Suché a dealpínske travinno-bylinné porasty, Karbonátové skalné steny a svahy so štrbinovou vegetáciou, Sekundárne sutinové a skalné biotopy, Sk8 Nesprístupnené jaskynné útvary, Teplomilné submediteránne dubové lesy a Lipovo-javorové sutinové lesy. Okrem občasného výrubu krovín a ihličnatých náletových drevín nevyžadujú žiadne zásahy a sú dlhodobo bez využitia.

EFP3 – Lesy a skalné biotopy ponechané na samovoľný vývoj (14,65 ha)
Plochy lesných porastov biotopov Dubovo-hrabové lesy lipové a Lipovo-javorové sutinové lesy s fragmentmi iných lesných biotopov na extrémnych stanovištiach sutín, brál a skalných rozsadlín. Sú dlhodobo ponechané na samovoľný vývoj biotopov, bez ľudských zásahov. Patrí tu porast 403b.
EFP4 – Extenzívne využívané lesné porasty (34,38 ha)
Prvá časť plôch lesných porastov náleží k biotopu Dubovo-hrabové lesy lipové, kde je vhodný postupný výber nepôvodných drevín. Patria tu porasty 403a (časť), 404 a neúrodný lesný pozemok č. 7. Predpokladá sa prírode blízke obhospodarovanie lesa najjemnejšími hospodárskymi spôsobmi s rešpektovaním indikátorov priaznivého stavu biotopov.
Druhá časť plôch sú monokultúry borovice, ktoré boli v šesťdesiatych rokoch minulého storočia umelo vysadené na plochách vtedajších travinných biotopov. Patria tu porasty 402b, 403a (časť), 409, 410, 411. Na plochách zapojených porastov sa vyžaduje dlhodobá rekonštrukcia lesných porastov smerom k prirodzenému lesu.
EFP5 – Antropogénne biotopy (1,92 ha)
Plocha kameňolomu v strede územia a príjazdovej cesty k nemu.

Základom pre podrobnejšie určenie režimu starostlivosti o biotopy a druhy sú manažmentové modely (rámcové opatrenia starostlivosti):
Pionierske porasty

6110* Pionierske porasty zväzu Alysso-Sedion albi na plytkých karbonátových a bázických substrátoch (Pi5)
· Pomiestne mozaikové narúšanie vegetačného krytu v miestach, kde sa vytvára zapojená vegetácia na úkor pionierskych porastov. Je možná aj extenzívna, prípadne náhodná pastva oviec alebo kôz v minimálnom zaťažení (0,3 VDJ/ha) raz za 3 – 5 rokov.

· Odstraňovanie sukcesných drevín alebo umelých výsadieb nepôvodných druhov drevín na lokalite v jesennom až zimnom období (výrubom).

· Najhodnotnejšie biotopy môžu byť zabezpečené (ochránené) pred nadmerným zošľapom a poškodzovaním (napr. v okolí turistických chodníkov).

Porasty borievky obyčajnej

5130 Porasty borievky obyčajnej (Kr2)

· Zabezpečiť extenzívnu pastvu oviec, kôz alebo dobytka v zaťažení 0,3 – 0,7 VDJ/ha, od mája do júna prípadne až do septembra. Termín sa prispôsobí v závislosti od požiadaviek druhov rastlín alebo živočíchov vyskytujúcich sa na lokalite.

· Odstraňovanie náletových drevín vyššieho vzrastu, ktoré môžu vytláčať borievku, v jesennom a zimnom období. Zastúpenie borievky by malo byť udržiavané na 30 – 70 % plochy lokality.

Teplo a suchomilné travinno-bylinné porasty
6210 Suchomilné travinno-bylinné a krovinové porasty na vápnitom substráte (Tr1)

6190 Suché a dealpínske travinno-bylinné porasty (Tr5)

· Vyhovuje  extenzívna pastva oviec, kôz, na miernejších svahoch aj dobytka, v zaťažení 0,3 – 0,6 VDJ/ha v termíne od apríla (prípadne od konca apríla) do júna. Pastva má byť na lokalite rovnomerne rozložená. Ak bola lokalita v jarných mesiacoch pokosená, je vhodné jej dopásanie v lete a na jeseň.
· Košarovanie sa neodporúča.
· Kosenie v prípade xerotermnejších lokalít na strmších svahoch je možné realizovať len ako alternatívny manažment, ale pri miernej svahovitosti je kosenie vhodným spôsobom starostlivosti o uvedené typy biotopov. Optimálne je ručné kosenie alebo ľahkou mechanizáciou v termíne do 15. 6. Pre tieto typy biotopov vyhovuje kosenie raz ročne. Pokosenú biomasu je potrebné na lokalite nechať vyschnúť, aby sa zabezpečila distribúcia semien, a až následne z lokality odstrániť.
· V prípade výskytu porastov Calamagrostis epigeios je potrebné aj druhé kosenie v týchto častiach lokalít s cieľom eliminovať jeho porasty. 
· Odstraňovať náletové dreviny na lokalitách, ak pokrývajú viac ako 15 % lokality. Zásah sa realizuje v jesenných až zimných mesiacoch aj s následným odstránením biomasy.
· V prípade potreby odstraňovanie inváznych a nepôvodných invázne sa správajúcich druhov rastlín, spôsobom vhodným pre elimináciu daných druhov.
Mezofilné lúky

6510 Nížinné a podhorské kosné lúky (Lk1)

· Najvhodnejším manažmentom lokalít je kosenie, ktoré je optimálne realizovať v termíne po 15. 6. Pre biotop Lk1 vyhovuje kosenie 2-krát ročne. Pokosenú biomasu je potrebné nechať na lokalite vysušiť a až následne ju z lokality odstrániť. Vhodné je z hľadiska zachovania populácií hmyzu zabezpečovať kosbu na lokalite etapovite, tzn. postupne po častiach v priebehu niekoľkých týždňov.
· Lokality môžu byť aj dopásané po prvej kosbe, v prípade, že nebude zabezpečená druhá kosba počas daného roku. Zaťaženie je vhodné 0,3 – 0,6 VDJ/ha, pričom je potrebné zabezpečiť rovnomerné rozmiestnenie zvierat v rámci lokality.

· Je prípustné aj dodatočné prihnojovanie (najmä v prípade porastov, ktoré sa kosia 2-krát ročne) a to výlučne maštaľným hnojom, nie hnojovicou, raz za dva roky. Maximálne odporúčané množstvo dusíka je 50 kg na hektár.

· Odstraňovanie náletových drevín na lokalitách v jesenných až zimných mesiacoch aj s následným odstránením biomasy.
· Zabrániť prísevom, ich rozorávaniu a likvidácii výstavbou.
· V prípade dlhodobo opustených lokalít, kde sú expanzívne rozšírené niektoré druhy, je potrebné zabezpečiť asanačné opatrenia, ktoré zahŕňajú okrem odstránenia sukcesných drevín aj kosenie lokality v čase začínajúceho kvitnutia nežiaduceho druhu, aby sa zabezpečila jeho efektívnejšia eliminácia. Vhodné je aj opakované kosenie v priebehu roka, aby sa pravidelne odstraňovala biomasa a oslabovali sa jedince nežiaduceho druhu.
Skalné a sutinové biotopy

8210 Karbonátové skalné steny so štrbinovou vegetáciou (Sk1)

· Zabrániť ťažbe horninového podkladu, mechanickému poškodeniu zošľapom v okolí turistických chodníkov alebo na lokalitách využívaných na skalolezectvo. Zabrániť výstavbe objektov v blízkosti skalných útvarov, ktoré by mali za následok zmenu svetelných a vlhkostných pomerov na lokalite.

· V prípade potreby je vhodné odstraňovanie sukcesných drevín zarastajúcich lokalitu alebo vyskytujúcich sa v okolí skalného útvaru, ak negatívne ovplyvňujú druhové zloženie biotopov, svetelné a vlhkostné pomery lokality. Zásah je potrebné realizovať v jesennom až zimnom období.
Nesprístupnené jaskynné útvary

8310 Nesprístupnené jaskynné útvary (Sk8)

· Zamedziť zošľapávanie a poškodzovanie priestoru jaskyne (napr. odberom kvapľov), zakladanie ohňa spojené s táborením pod prevismi, znečisťovanie odpadkami alebo zvyškami jedla, nadmerné osvetlenie jaskynných priestorov.
· Zabrániť zmenám v okolí jaskyne, ktoré by mohli mať za následok zmenu vsakovania, kvality vody a ovplyvnili by tvorbu a regeneráciu jaskynných priestorov.
Skupina dubových, dubovo-hrabových a zmiešaných dubových lesov
9170 Dubovo-hrabové lesy lipové – časť A (Ls2.3.1)

· Udržanie dostatočne diferencovanej štruktúry, odstraňovanie nežiaducich prímesí a inváznych drevín, včasné zásahy v prípade expanzívneho rozširovania hb, js, bz nad prípustné %.
· Ponechanie časti hmoty hrubších a časti živých hrubých a cenných stromov v počtoch spĺňajúcich limit pre daný stav podľa možnosti v pravidelnom rozmiestnení.
· Priame prevody realizovať len v porastoch, kde zastúpenie cieľových drevín kleslo pod 25 %.

Teplomilné submediteránne dubové lesy
91H0* Teplomilné submediteránne dubové lesy (Ls3.1)

· Udržanie dostatočne diferencovanej štruktúry a zápoja, odstraňovanie nežiaducich prímesí a inváznych drevín, regulácia, prpadne až asanácia expanzívnych krovín (tavoľník, hlohy a pod.).
· Zápoj môže byť rozvoľnený (zakmenenie < 0,7). Upraviť pokyn v PSoL tak, aby obhospodarovateľ nemusel zabezpečiť porast ak nedosahuje zakmenenie 0,7. Občasné extenzívne spásanie medzernatých častí je prípustné (až žiaduce).
· Výmladkové lesy v O ponechať na dožitie.
Lipovo-javorové sutinové lesy
9180* Lipovo-javorové sutinové lesy (Ls4)

· Udržanie dostatočne diferencovanej štruktúry, odstraňovanie nežiaducich prímesí a inváznych drevín.
· Ponechanie časti hmoty hrubších a časti živých hrubých a cenných stromov podľa možnosti v pravidelnom rozmiestnení.
Dracocephalum austriacum L. (včelník rakúsky)

· V prípade lokalít s pokročilou sukcesiou je potrebné preriedenie krovín a sukcesných drevín tak, aby ostalo na lokalite maximálne 10 % drevín, ktoré nebudú vytvárať súvislé zárasty. Zásah je potrebné realizovať v jesennom až zimnom období.

· Je potrebné ochránenie populácií druhu pred poškodením zošľapom (napr. oplotením lokalít), pred zberom a umelým zalesnením.

· Zamedziť ťažbe horniny v miestach výskytu druhu.
Iris aphylla subsp. hungarica (Waldst. et Kit.) Hegi (kosatec bezlistý uhorský)

· Zabezpečiť občasné mechanické narušenie vegetačného krytu.
· Odstraňovať sukcesné dreviny a kroviny na lokalitách v jesennom období.
· Je potrebné zabrániť umelému zalesneniu lokalít, vypaľovaniu porastov vo vegetačnom období a ťažbe podkladovej horniny.

· Zabrániť poškodeniu populácií zošľapom a zberom.

Pulsatilla slavica G. Reuss a Pulsatilla subslavica Futák ex Goliašová (poniklec slovenský a poniklec prostredný)

· V prípade lokalít s pokročilou sukcesiou (na krovinatých a trávnatých stráňach) je potrebné preriedenie krovín a sukcesných drevín tak, aby ostali na lokalite solitérne dreviny na 5 % plochy. Zásah je potrebné realizovať v jesennom až zimnom období.

· V prípade hromadenia stariny na lokalite je potrebné zabezpečiť kosenie lokality po odkvitnutí a vysemenení druhu (jún – júl) raz za 2 roky alebo zabezpečiť extenzívnu pastvu oviec alebo kôz v zaťažení 0,3 DJ/ha.
· Zabrániť ťažbe horninového podkladu v miestach výskytu druhu, úmyselnému zalesňovaniu lokality a vypaľovaniu porastov vo vegetačnom období.

Myotis myotis (netopier obyčajný)
Myotis blythi (netopier ostrouchý)
Barbastella barbastellus (uchaňa čierna)
Rhinolophus hipposideros (podkovár malý)
Rhinolophus ferrumequinum (podkovár veľký)
· Identifikácia koridorov spájajúcich úkryty a loviská.
· V blízkosti významných kolónií zamedzenie aplikácie pesticídov na lovných biotopoch.
· Ochrana podzemných priestorov pred nelegálnym vstupom a rušením netopierov.

· Údržba vletových otvorov do podzemných priestorov pred sukcesiou a zavalením.
Zásady využívania územia je možné zhrnúť nasledovne:

· bezzásahový režim – EFP3/zóna A,

· starostlivosť o v súčasnosti nevyužívanú časť územia, kde v dôsledku prirodzenej sukcesie dochádza k ústupu druhov, ktoré sú predmetom ochrany a postupnému zarastaniu biotopov európskeho významu – EFP1/zóna B,

· postupné odstránenie časti drevinovej vegetácie na doteraz neobhospodarovaných plochách – EFP2/zóna B,

· podpora tradičného obhospodarovania (kosenie, extenzívna pastva) – EFP1/zóna B,

· starostlivosť o porasty prirodzených lesných spoločenstiev – EFP4/zóna B,

· postupná zmena drevinového zloženia ovplyvnených a premenených lesných porastov – EFP4/zóna B,
· vytvoriť podmienky pre existenciu a vývoj pôvodných rastlinných spoločenstiev  – všetky EFP/zóny,
· odstraňovanie inváznych a nepôvodných invázne sa správajúcich druhov, ktoré sa v území objavia – EFP1, 2, 4, 5/zóna B.
2 CIELE STAROSTLIVOSTI A OPATRENIA NA ICH DOSIAHNUTIE

2.1 Stanovenie dlhodobých cieľov starostlivosti v nadväznosti na ekologicko-funkčné priestory a zóny

Hlavným (dlhodobým) cieľom ochrany územia NPR Dreveník je: Dosiahnuť do roku 2047 priaznivý stav kategórie A alebo B u všetkých biotopov a druhov európskeho významu, ktoré sú predmetom ochrany chráneného územia.
Hlavný cieľ bude realizovaný na celom území prostredníctvom:

· dôsledného dodržiavania cieľov a opatrení v jednotlivých ekologicko-funkčných priestoroch,

· zapojenia vlastníkov a užívateľov pozemkov do ochrany územia národnej prírodnej rezervácie, do aktivít zachovávajúcich prírodné hodnoty a zároveň prinášajúcich prosperitu miestnym obyvateľom, ako je obnova tradičných foriem hospodárenia.
2.2 Stanovenie operatívnych cieľov v nadväznosti na ekologicko-funkčné priestory a zóny

Vedľajší (operatívny) cieľ 1: Zlepšiť do roku 2027 stav biotopov európskeho významu Porasty borievky obyčajnej (5130), Suchomilné travinno-bylinné a krovinové porasty na vápnitom podloží (6210) v rámci EFP1 z kategórie B do kategórie A, zlepšiť stav biotopu Dubovo-hrabové lesy lipové (9170) v rámci EFP3 a EFP4 z kategórie B do kategórie A a zachovať stav biotopu európskeho významu Nížinné a podhorské kosné lúky (6510) v rámci EFP1 aspoň v kategórii C.
Vedľajší (operatívny) cieľ 2: Zachovať stav kategórie B biotopov európskeho významu Pionierske porasty zväzu Alysso-Sedion albi na plytkých karbonátových a bázických substrátoch (6110*), Suché a dealpínske travinno-bylinné porasty (6190), Karbonátové skalné steny a svahy so štrbinovou vegetáciou (8210), stav kategórie A biotopov Nesprístupnené jaskynné útvary (8310), Lipovo-javorové sutinové lesy (9180*), stav kategórie C biotopu Teplomilné submediteránne dubové lesy (91H0*) v rámci EFP2 a zachovať stav kategórie A biotopov Lipovo-javorové sutinové lesy (9180*) v EFP3 a na ne viazaných biotopov druhov európskeho významu poniklec slovenský (Pulsatilla slavica), poniklec prostredný (Pulsatilla subslavica), kosatec bezlistý uhorský (Iris aphylla subsp. hungarica), včelník rakúsky (Dracocephalum austriacum) v stave kategórie A a netopier obyčajný (Myotis myotis), netopier ostrouchý (Myotis blythi), uchaňa čierna (Barbastella barbastellus), podkovár malý (Rhinolophus hipposideros) a podkovár veľký (Rhinolophus ferrumequinum) v stave kategórie B.
Vedľajší (operatívny) cieľ 3: Zabezpečiť dlhodobú rekonštrukciu porastov stanovištne nepôvodných drevín v rámci celého EFP4.

Vedľajší (operatívny) cieľ 4: Zabezpečiť prevyhlásenie NPR Dreveník v hraniciach SKUEV0105 Spišskopodhradské travertíny a SKUEV2105 Spišskopodhradské travertíny – doplnok.

Vedľajší (operatívny) cieľ 5: Zlepšiť poznanie stavu a nárokov biotopov a druhov, ktoré sú predmetom ochrany alebo  ďalších osobitných záujmov ochrany prírody a krajiny v území.
Vedľajší (operatívny) cieľ 6: Zvýšiť povedomie verejnosti o hodnotách územia s cieľom eliminovať vplyv negatívnych javov na predmety ochrany územia.

Stanovenie vedľajších cieľov zohľadňuje stav biotopov a druhov európskeho významu v území a ich stav a potreby zmien v rámci biogeografického regiónu. Hodnotiace tabuľky sú uvedené v kap. 1.6.3.
2.3 Rámcové plánovanie a modely hospodárenia pre lesné biotopy

Rámcové plánovanie je určenie modelu hospodárenia pre jednotku rámcového plánovania – prevádzkový súbor, ktorý je homogénnym súborom lesných porastov vytvorený na základe hospodársko-úpravníckej typizácie v rámci lesných oblastí a podoblastí za účelom dosiahnutia cieľov hospodárenia. Homogénny súbor lesných porastov je daný kategóriou lesa, hospodárskym tvarom lesa, rámcovými stanovištnými podmienkami, porastovými pomermi a ohrozením lesa.

Navrhnuté modely hospodárenia boli vytvorené na základe identifikátorov modelov, to znamená všetky znaky, od ktorých závisí obsahová náplň modelov hospodárenia. Hlavným identifikátorom modelov je lesná oblasť, ďalšími identifikátormi sú: kategória lesa, písmeno kategórie, združený hospodársky súbor lesných typov, hospodársky súbor lesných typov, hospodársky súbor porastových typov, tvar lesa, spôsob hospodárenia, špecifikum, zóna rekreácie, pásmo hygienickej ochrany, druh chráneného územia, zóna ochrany prírody, stupeň ochrany prírody, pásmo ohrozenia imisiami, imisný typ, stupeň ohrozenia. Nie všetky identifikátory sa uplatňujú vo všetkých modeloch, pretože nie všetky majú opodstatnenie na každom území. Z pohľadu ochrany prírody vstupuje ako jeden z najdôležitejších identifikátorov pri tvorbe modelov, nastavení cieľov, základného rámca a zásad hospodárenia stupeň ochrany prírody. Pre lesné porasty v NPR je vytvorených 17 kombinácií vyššie vymenovaných identifikátorov, t. j. modelov.
Modely hospodárenia sú podkladom na vyhotovenie plánu a sú súčasťou zásad na vyhotovenie plánu pre príslušný lesný celok a pokynov na vyhotovenie plánu. Proces rámcového plánovania teda predchádza podrobnému plánovaniu, ktoré zisťuje konkrétne porastové charakteristiky a stanovuje hospodárske opatrenia pre dielce, čiastkové plochy, porastové skupiny a etáže na obdobie platnosti plánu. V rámci hospodárskych opatrení sa určujú úlohy v obnove lesa, výchove lesa, ťažbe, lesotechnických melioráciách a ochrane lesa.

Každý model hospodárenia obsahuje cieľ hospodárenia, ktorým je cieľové drevinové zloženie, cieľová produkcia dreva a cieľová štruktúra lesného porastu, ďalej základný rámec hospodárenia, ktorým je hospodársky spôsob a jeho formy, rubná doba, obnovná doba, doba zabezpečenia a doba návratu, a taktiež zásady hospodárenia, ktorými sú zásady výchovy lesa, obnovy lesa, ochrany lesa a rekonštrukcie lesa.

Vzhľadom k tomu, že na území NPR ide aj o stanovištne nepôvodné porasty, ktorých funkcia na tomto stanovišti je ochranná, zásady výchovy a obnovy porastov sú prispôsobené tejto funkcii.
Ciele hospodárenia sú na celej výmere národnej prírodnej rezervácie v súlade so zámermi ochrany prírody. V cieľovom drevinovom zložení sa preferuje prirodzené zastúpenie drevín, invázne druhy nie sú predpisované. Cieľová štruktúra porastu je zväčša viacvrstvová, blízka prírodnej.

Základné rámce hospodárenia v lesoch národnej prírodnej rezervácie taktiež sú v súlade s požiadavkami ochrany prírody. Holoruby nie sú predpisované, preferuje sa maloplošná forma podrastového hospodárskeho spôsobu a v ochranných lesoch účelový výber.

Podobu lesa pri plánovanom hospodárení najviac ovplyvňujú zásady hospodárenia.
Ak majú porasty skutočne plniť svoju funkciu, v mladých porastoch sú v závislosti od ich stavu, najmä zakmenenia, výchovné zásahy nutné v záujme zachovania, resp. zvýšenia ich stability. Pri uplatnení výchovných zásahov je žiadúce favorizovať tie dreviny, ktorých skutočné zastúpenie je nižšie než cieľové. Rozpätie cieľového drevinového zloženia vo väčšine prípadov umožňuje správnymi výchovnými zásahmi v mladých porastoch dosiahnuť jeho naplnenie v tzv. rubnom veku.

Pri obnove porastov, kde vzhľadom na stanovištné podmienky nebude možné zabezpečiť prirodzenú obnovu, sa v nevyhnutnej miere použije aj obnova umelá. Umelá obnova by mala pochádzať výlučne z autochtónneho materiálu pochádzajúceho z príslušnej podoblasti lesov.

Pri obnove porastov sa určuje i spôsob zmiešania jednotlivých drevín – viac pri umelej obnove než pri prirodzenom zmladení. Konkrétny spôsob zmiešania je uvedený v každom modeli hospodárenia podľa drevín. Plošné zmiešanie možno vo významnejšej miere odporučiť len u dreviny buk na karbonátovom podklade. Ostatné hlavné dreviny by mali byť rozmiestnené v ostrovčekoch, skupinách, hlúčikoch, pri nízkom zastúpení i jednotlivo.

Vzhľadom k tomu, že časť územia NPR tvoria nepôvodné porasty, ktorých funkcia na tomto stanovišti je ochranná, zásady výchovy a obnovy porastov sú prispôsobené tejto funkcii. Výchovnými zásahmi treba zabezpečovať predovšetkým stabilitu porastov, obnovná doba sa vykonáva formou účelového výberu a je nepretržitá, zabezpečenie obnovy lesa formou prirodzeného zmladenia je vzhľadom k podmienkam problematické, preto sa uprednostňuje umelá obnova stanovištne vhodnými drevinami.

2.4 Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia

	Vedľajší (operatívny) cieľ 1: Zlepšiť do roku 2027 stav biotopov európskeho významu Porasty borievky obyčajnej (5130), Suchomilné travinno-bylinné a krovinové porasty na vápnitom podloží (6210) v rámci EFP1 z kategórie B do kategórie A, zlepšiť stav biotopu Dubovo-hrabové lesy lipové (9170) v rámci EFP3 a EFP4 z kategórie B do kategórie A a zachovať stav biotopu európskeho významu Nížinné a podhorské kosné lúky (6510) v rámci EFP1 aspoň v kategórii C

	Merateľný ukazovateľ plnenia: Dosiahnutý stav A biotopu 5130 a 6210 v rámci celej plochy EFP1 (zlepšená štruktúra biotopov a príp. aj zvýšená výmera na úkor biotopu 6510), zachovaný stav C biotopu 6510 na území EFP1 a dosiahnutý stav A pri biotope 9170 v rámci EFP4

	Opatre​nie 1.1
	Extenzívna pastva v území v súlade s rámcovými zásadami pre dané typy biotopu

	
	Merateľný indikátor plnenia: Pravidelná pastva v území, zlepšenie štruktúry biotopov borievkových porastov a suchomilných lúk, aby dosiahli stav A na celej ploche ich výskytu v rámci EFP1 a udržanie biotopu  mezofilných lúk v žiaducom stave, bez známok intenzifikácie a prítomnosti inváznych a nepôvodných druhov

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	1.1.1
	Realizovaná extenzívna pastva v území v EFP1 v súlade s rámcovými zásadami pre biotopy Tr1, Lk1 a Kr2 – v zaťažení 0,3 – 1,0 VDJ/ha
	Zabezpečená extenzívna pastva, fotodokumentácia, zlepšovanie stavu biotopov
	2018 – 2027 (každoročne)
	Užívateľ pozemkov
	Agroenvironmentál​ne platby – Ochrana biotopov poloprírod​ných a prírodných trávnych porastov
	1/B

	1.1.2
	Občasné preriedenie náletových drevín koncom vegetačnej sezóny (na jeseň) – vypílením a odnesením biomasy mimo územie, s ponechávaním borievok v časti s výskytom biotopu Kr2 v zastúpení 30 – 70 % plochy biotopu
	Územie bez nežiaducich sukcesných drevín, s ponechanými borievkami v zastúpení 30-70 % v rámci biotopu Kr2
	2018, 2023, 2027
	Užívateľ pozemkov, ŠOP SR
	ŠOP SR, príp. iné zdroje (napr. OPKŽP 2014 – 2020)
	1/B

	Opatre​nie 1.2
	Prírode blízke obhospodarovanie lesa najjemnejšími hospodárskymi spôsobmi s rešpektovaním indikátorov priaznivého stavu biotopov v porastoch 403a (časť), 404 a na neúrodnom lesnom pozemku č. 7

	
	Merateľný indikátor plnenia: Zlepšenie stavu biotopu dubovo-hrabových lesov (9170) – dosiahnutý stav A na celej ploche EFP4, najmä drevinové zloženie, štruktúra porastov, porasty bez prítomnosti inváznych a nepôvodných druhov

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	1.2.1
	Realizácia opatrení v zmysle platnej PSL na roky 2018 – 2027
	vykonané schválené opatrenia, nezhoršený stav biotopu
	2018 – 2027
	Správca lesných pozemkov
	Správca lesných pozemkov
	4/B

	1.2.2
	Pri obnove PSL rokovať s jej vyhotoviteľom a správcom pozemkov za účelom nastavenia takých hospodárskych spôsobov, ktorými sa docieli zlepšenie stavu biotopu 9170 – v intenciách 4. stupňa ochrany
	Dosiahnutá dohoda a nastavené opatrenia v rámci PSoL
	2026 – 2027
	ŠOP SR
	ŠOP SR
	4/B

	1.2.3
	Zabezpečiť prírode blízke obhospodarovanie lesa v rámci EFP4 v porastoch 403a (časť), 404 a na neúrodnom lesnom pozemku č. 7 v zmysle schváleného PSL 
	Zachovanie výmery biotopu dubovo-hrabových lesov a zlepšenie jeho stavu
	2018 – 2027 (každoročne)
	Správca lesných pozemkov
	Správca lesných pozemkov
	4/B

	Vedľajší (operatívny) cieľ 2: Zachovať stav kategórie B biotopov európskeho významu Pionierske porasty zväzu Alysso-Sedion albi na plytkých karbonátových a bázických substrátoch (6110*), Suché a dealpínske travinno-bylinné porasty (6190), Karbonátové skalné steny a svahy so štrbinovou vegetáciou (8210), stav kategórie A biotopov Nesprístupnené jaskynné útvary (8310), Lipovo-javorové sutinové lesy (9180*), stav kategórie C biotopu Teplomilné submediteránne dubové lesy (91H0*) v rámci EFP2 a zachovať stav kategórie A biotopov Lipovo-javorové sutinové lesy (9180*) v EFP3 a na ne viazaných biotopov druhov európskeho významu poniklec slovenský (Pulsatilla slavica), poniklec prostredný (Pulsatilla subslavica), kosatec bezlistý uhorský (Iris aphylla subsp. hungarica), včelník rakúsky (Dracocephalum austriacum) v stave kategórie A a netopier obyčajný (Myotis myotis), netopier ostrouchý (Myotis blythi), uchaňa čierna (Barbastella barbastellus), podkovár malý (Rhinolophus hipposideros) a podkovár veľký (Rhinolophus ferrumequinum) v stave kategórie B

	Merateľný ukazovateľ plnenia: zachovaný stav B biotopov 6110*, 6190, 8210 v rámci celej plochy EFP2 (zachovaná štruktúra biotopov a ich výmera) a zároveň zachovaný stav A populácií druhov rastlín (poniklecov, kosatca bezlistého uhorského a včelníka rakúskeho), zachovaný stav A biotopu 8130 na území EFP2, zachovaný stav A biotopu 9180* a stav C biotopu 91H0* na území EFP3 a zachovaný stav B populácií druhov netopierov viazaných na lesné biotopy a podzemné jaskynné útvary v území

	Opatre​nie 2.1
	Bezzásahový režim v poraste 403 b/zóna A

	
	Merateľný indikátor plnenia: Biotopy sutinových lesov sú zachované bez zásahov – biotop 9180* v stave A a biotop 91H0* v stave C, zachovaný stav populácie a biotopov druhov netopierov európskeho významu

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	2.1.1
	Zabezpečiť bezzásahový režim v EFP3/zóna A pri každej obnove PSL
	Zachovanie rozsahu a stavu lesných biotopov a stavu a počtu druhov netopierov v území
	2018 – 2027
	Užívateľ pozemkov, ŠOP SR
	Užívateľ pozemkov, ŠOP SR
	3/A

	Opatre​nie 2.2
	Občasný výrub krovín zarastajúcich pionierske, skalné a xerotermné biotopy/zóna B

	
	Merateľný indikátor plnenia: Udržanie biotopov 6110*, 6190, 8210 v stave B v rámci celej výmery EFP2, bez známok zarastania náletovými drevinami, intenzifikácie a prítomnosti inváznych a nepôvodných druhov, zachované stabilné, neklesajúce populácie druhov poniklec slovenský (Pulsatilla slavica), poniklec prostredný (Pulsatilla subslavica), kosatec bezlistý uhorský (Iris aphylla subsp. hungarica), včelník rakúsky (Dracocephalum austriacum) v stave A

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	2.2.1
	Zabezpečiť občasnú redukciu náleto​vých drevín a krov koncom vegetačnej sezóny v súlade s rámcovými zásadami pre biotopy Pi5, Tr5 (s ponechaním zastúpenia krovín na 20 – 50 % plochy výskytu biotopu), s následným odstránením (vynesením) biomasy mimo lokalitu v EFP2/zóna B
	Udržaný stav sukcesie s maximálnym zastúpením drevín na 20 – 50 % plochy výskytu biotopu, zachovaný stav B biotopov Pi2 a Tr5 na celej výmere EFP2
	2018 – 2019, 2023 – 2024
	Užívateľ pozemkov, ŠOP SR
	Užívateľ pozemkov, ŠOP SR, iné zdroje
	2/B

	Vedľajší (operatívny) cieľ 3: Zabezpečiť dlhodobú rekonštrukciu porastov stanovištne nepôvodných drevín v rámci celého EFP4

	Merateľný indikátor plnenia: Zmena porastov nepôvodných drevín účelnými výchovnými zásahmi v prospech pôvodných druhov drevín, zmena štruktúry porastov a smerovanie k vytvoreniu prirodzeného lesa, ktorým sa do roku 2027 vytvorí potenciál na zvýšenie jeho výmery v rámci územia

	Opatre​nie 3.1
	Zmena drevinového zloženia na pôvodné postupným odstraňovaním nepôvodných druhov drevín v porastoch 402b, 403a (časť), 409, 410, 411

	
	Merateľný ukazovateľ plnenia: Lesné porasty bez prítomnosti alebo s redukovaným počtom stanovištne nepôvodných druhov drevín

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	3.1.1
	Realizácia opatrení v zmysle platného PSL na roky 2018 – 2027
	Vykonané schválené opatrenia, nezhoršený stav biotopu
	2018 – 2027
	Správca lesných pozemkov
	Správca lesných pozemkov
	4/B

	3.1.2
	Pri obnove PSL rokovať s jej vyhotoviteľom a správcom pozemkov za účelom nastavenia takých hospodárskych spôsobov, ktorými sa docieli zníženie zastúpenia nepôvodných druhov drevín v porastoch č. 402b, 403a (časť), 409, 410, 411
	Dosiahnutá dohoda a nastavené opatrenia v rámci PSL
	2026 – 2027
	ŠOP SR
	ŠOP SR
	4/B

	3.1.3
	Zabezpečiť zmenu drevinového zloženia na pôvodné postupným odstraňovaním nepôvodných druhov drevín v EFP4 v zmysle schváleného PSL
	Premena porastov nepôvodných drevín na prirodzené porasty, zníženie zastúpenia nepôvodných druhov v porastoch
	2018 – 2027
	Užívateľ pozemkov
	Užívateľ pozemkov, iné zdroje
	4/B

	Vedľajší (operatívny) cieľ 4: Zabezpečiť prevyhlásenie NPR Dreveník v hraniciach SKUEV0105 Spišskopodhradské travertíny a SKUEV2105 Spišskopodhradské travertíny – doplnok 

	Merateľný ukazovateľ plnenia: Spracovanie projektu ochrany a prevyhlásenie NPR Dreveník

	Opatre​nie 4.1
	Spracovanie projektu ochrany a doplnenie programu starostlivosti NPR Dreveník

	
	Merateľný ukazovateľ plnenia: Spracovaný projekt ochrany na novú hranicu rešpektujúcu územia Natura 2000

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP

	4.1.1
	Rokovanie s majiteľmi a užívateľmi pozemkov o rozšírení CHÚ
	Dohoda s majiteľmi a užívateľmi o rozšírení CHÚ
	2018 – 2020
	ŠOP SR
	Rozpočet ŠOP SR
	Mimo NPR

	4.1.2
	Zabezpečenie spracovania návrhu rozšírenia CHÚ
	Spracovaný návrh rozšírenia CHÚ 
	2019 – 2022
	ŠOP SR
	Rozpočet ŠOP SR
	Mimo NPR

	4.1.3
	Zabezpečenie spracovania aktualizácie programu starostlivosť o rozšírené územie CHÚ
	Spracovaný návrh aktualizácie programu starostlivosti
	2020 – 2022
	ŠOP SR
	Rozpočet ŠOP SR
	Mimo NPR

	Vedľajší (operatívny) cieľ 5: Zlepšiť poznanie stavu a nárokov biotopov a druhov, ktoré sú predmetom ochrany, alebo ďalších osobitných záujmov ochrany prírody a krajiny v území

	Merateľný ukazovateľ plnenia: aktuálne údaje o stave predmetov ochrany vo vzťahu k realizovaným opatreniam

	Opatre​nie 5.1
	Monitoring a vyhodnocovanie stavu predmetov ochrany územia

	
	Merateľný indikátor plnenia: Údaje o stave predmetov ochrany, lepšie spoznanie ekológie predmetov ochrany a posúdenie správnosti návrhu opatrení

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	5.1.1
	Monitoring biotopov, ktoré sú predmetom ochrany NPR
	Záznamy v KIMS, fotodokumentácia a správy z monitoringu ohľadom druhového zloženia a plochy výskytu biotopov
	2018 – 2027 (každoročne alebo každé 2 roky)
	ŠOP SR
	Rozpočet ŠOP SR
	Celé územie

	5.1.2
	Monitoring druhov (sčítanie počtu na ploche, dlhodobo zisťovaná plocha výskytu)
	Záznamy v KIMS, fotodokumentácia a správy z monitoringu ohľadom údajov o počte a ploche výskytu druhov
	2018 – 2027 (každoročne)
	ŠOP SR
	Rozpočet ŠOP SR
	Celé územie

	5.1.3
	Hodnotenie stavu biotopov a druhov, ktoré sú predmetom ochrany NPR, vo vzťahu k realizovaným opatreniam
	Zhodnotený stav predmetov ochrany vzhľadom k realizovaným opatreniam
	2018 – 2027 (každé 2 roky)
	ŠOP SR
	Rozpočet ŠOP SR
	Celé územie

	5.1.4
	Výskumné aktivity v území v spolupráci s vedeckými inštitúciami
	Zrealizované výskumy
	Trvalý (podľa potreby)
	ŠOP SR, výskumné inštitúcie
	Rozpočet ŠOP SR, iné zdroje
	Celé územie

	Vedľajší (operatívny) cieľ 6: Zvýšiť povedomie verejnosti o hodnotách územia s cieľom eliminovať vplyv negatívnych javov na predmety ochrany územia

	Merateľný ukazovateľ: Znížený vplyv návštevníkov územia

	Opatre​nie 6.1
	Vydanie informačných materiálov, inštalácia tabúľ obnoveného náučného chodníka (NCH)

	
	Merateľný indikátor plnenia: Vydané informačné materiály, rekonštruovaný NCH v území

	Číslo aktivity
	Opis aktivity
	Výstup – indikátor plnenia aktivity
	Termín
	Zodpoved​nosť
	Zdroje
	EFP/ zóna

	6.1.1
	Príprava a spracovanie informácií o ochrane NPR a jej plánovaného rozšírenia
	Informácie pripravené na použitie
	2022 – 2024
	ŠOP SR
	Rozpočet ŠOP SR, iné zdroje
	Celé územie

	6.1.2
	Vydanie informačných materiálov, inštalácia rekonštruovaného NCH v území
	Vydané informačné materiály, inštalované zariadenia NCH v území
	2024 – 2026
	ŠOP SR
	Rozpočet ŠOP SR, iné zdroje
	Celé územie


4
SPÔSOB VYHODNOCOVANIA PROGRAMU STAROSTLIVOSTI

Vyhodnocovanie programu starostlivosti a účinnosti vykonaných opatrení bude vykonávať Správa Národného parku Slovenský raj. Opatrenia budú rozpracované na jednotlivé roky a vyhodnocované v rámci plánu hlavných úloh správy národného parku. Zároveň sa bude viesť prehľad o plánovaných a reálne čerpaných finančných prostriedkoch. Ukazovateľom efektívnosti plnenia programu je sledovanie kapitoly 3 Ciele starostlivosti a opatrenia na ich dosiahnutie na základe nasledovnej tabuľky. Červenou sú vyznačené roky, kedy ba malo byť vyhodnocované naplnenie indikátora (čiastočné alebo úplné).

Tab. č. 6 Harmonogram aktivít a dosiahnutých výstupov
	Aktivita
	2018
	2019
	2020
	2021
	2022
	2023
	2024
	2025
	2026
	2027

	1.1.1
	x
	x
	x
	x
	x
	x
	x
	x
	x
	x

	1.1.2
	x
	
	
	
	
	x
	
	
	
	x

	1.2.1
	x
	x
	x
	x
	x
	x
	x
	x
	x
	x

	1.2.2
	
	
	
	
	
	
	
	
	x
	x

	1.2.3
	x
	x
	x
	x
	x
	x
	x
	x
	x
	x

	2.1.1
	x
	x
	x
	x
	x
	x
	x
	x
	x
	x

	2.2.1
	x
	x
	
	
	
	x
	x
	
	
	

	3.1.1
	x
	x
	x
	x
	x
	x
	x
	x
	x
	x

	3.1.2
	
	
	
	
	
	
	
	
	x
	x

	3.1.3
	x
	x
	x
	x
	x
	x
	x
	x
	x
	x

	4.1.1
	x
	x
	x
	
	
	
	
	
	
	

	4.1.2
	
	x
	x
	x
	x
	
	
	
	
	

	4.1.3
	
	
	x
	x
	x
	
	
	
	
	

	5.1.1
	x
	x
	x
	x
	x
	x
	x
	x
	x
	x

	5.1.2
	x
	x
	x
	x
	x
	x
	x
	x
	x
	x

	5.1.3
	x
	x
	x
	x
	x
	x
	x
	x
	x
	x

	5.1.4
	x
	x
	x
	x
	x
	x
	x
	x
	x
	x

	6.1.1
	
	
	
	
	x
	x
	x
	
	
	

	6.1.2
	
	
	
	
	
	
	x
	x
	x

Spracovateľmi tohto programu starostlivosti sú pracovníci Štátnej ochrany prírody Slovenskej republiky – Správy Národného parku Slovenský raj.

Autori: Barlog, M., Bryndzová, Š., Dražil, T., Krak, V., Leskovjanský, M.

6.1
Mapa predmetov ochrany

6.2
Mapa identifikácie vlastnícko-užívateľských vzťahov 

6.3
Mapa využitia územia

6.4
Mapa ekologicko-funkčných priestorov

6.5
Mapa zón

6.6
Mapa navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS)

Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000

